Γιορτινό στεφάνι Challah
Με βάση το εβραϊκό ψωμί challah φτιάχνουμε ένα γιορτινό στεφάνι με άρωμα πορτοκαλιού και παπαρουνόσπορο.
2 κουτ. γλυκού ξηρή μαγιά, 60 γρ. ζάχαρη λευκή, κρυσταλλική, 50 ml ελαιόλαδο με απαλή γεύση (όχι αγουρέλαιο), 2 αυγά μεγάλου μεγέθους, 1/2 κουτ. γλυκού αλάτι, ξύσμα από 1 πορτοκάλι, 4 φλιτζ. τσαγιού αλεύρι για όλες τις χρήσεις + επιπλέον για το πλάσιμο, 1 αυγό μεγάλου μεγέθους, 1 κουτ. σούπας νερό, παπαρουνόσπορος και σουσάμι, για το πασπάλισμα
Για να ετοιμάσουμε το τσουρέκι Challah στον κάδο του μίξερ ανακατεύουμε τη μαγιά με τη ζάχαρη και 1 φλιτζ. τσαγιού χλιαρό νερό.Προσθέτουμε το λάδι και τα αυγά και ανακατεύουμε καλά.Ρίχνουμε το αλάτι, το ξύσμα και σταδιακά το αλεύρι και ζυμώνουμε μέχρι να σχηματιστεί μια λεία και ελαστική ζύμη.Μπορεί να χρειαστεί να προσθέσουμε λίγο χλιαρό νερό ακόμα.Καλύπτουμε τον κάδο με διάφανη μεμβράνη και αφήνουμε σε ζεστό μέρος για περίπου 1 ώρα, μέχρι η ζύμη να φουσκώσει και να διπλασιαστεί σε όγκο.Τη ζυμώνουμε ξανά για 1 λεπτό για να ξεφουσκώσει, τη σκεπάζουμε και πάλι με διάφανη μεμβράνη και την αφήνουμε σε ένα ζεστό μέρος για άλλα 30 λεπτά.Τη μεταφέρουμε σε αλευρωμένη επιφάνεια και τη χωρίζουμε σε 3 ίσα μέρη.Πλάθουμε το καθένα σε λεπτό μπαστούνι και τα πλέκουμε σε πλεξούδα.Έπειτα τη στρίβουμε και την τυλίγουμε, για να ενωθούν οι δύο άκρες της και να σχηματίσουμε ένα στεφάνι.Στρώνουμε με λαδόκολλα μια λαμαρίνα φούρνου και ακουμπάμε εκεί το στεφάνι.Σκεπάζουμε με καθαρή πετσέτα και αφήνουμε σε ζεστό σημείο για άλλα 40 λεπτά, μέχρι να φουσκώσει.Για να δούμε αν είναι έτοιμο, πιέζουμε με το δάχτυλό μας: αν η ζύμη επανέρχεται χωρίς να μένει βαθούλωμα, τότε είναι έτοιμη.Προθερμαίνουμε τον φούρνο στους 220°C.Σε ένα μπολάκι ανακατεύουμε με πιρούνι το αυγό με το νερό και αλείφουμε όλο το στεφάνι προσεκτικά, για να μην το τρυπήσουμε και ξεφουσκώσει.Πασπαλίζουμε με παπαρουνόσπορους και σουσάμι και φουρνίζουμε.Ψήνουμε το challah για περίπου 25 λεπτά ή μέχρι να ροδίσει ομοιόμορφα.
Αλεύρι (ζύμες),Αυγά,Ζάχαρη